Într-un comunicat de presă emis pe 6 martie 2024, Asociația Moașelor Independente a dezvăluit rezultatele îngrijorătoare ale unei cercetări privind accesul la serviciile de avort în România. Potrivit acestora, peste 80% dintre unitățile medicale publice din țară nu oferă astfel de servicii sau sunt inaccesibile din diverse motive.
Rezultatele cercetării au fost prezentate în cadrul unei mese rotunde desfășurate pe 4 martie, în parteneriat cu Centrul pentru politicile egalității de șanse (CPES) – Facultatea de Științe Politice din cadrul Universității din București, și Planul de egalitate de gen. La eveniment au participat reprezentanți ai mediului academic, ai instituțiilor publice centrale, organizații ale societății civile, paciente, studenți, reprezentanți ai ambasadelor, activiști pentru drepturile omului și jurnaliști.
Conform cercetării, din cele 176 de unități medicale publice care dispun de secții de obstetrică-ginecologie, doar 7 oferă servicii de avort medicamentos sau chirurgical în conformitate cu recomandările medicale și legislația națională. În ceea ce privește unitățile medicale private, din 783 de astfel de unități, doar 3 oferă ambele tipuri de servicii de întrerupere a sarcinii conform ghidurilor și legislației în vigoare. De asemenea, nicio unitate publică nu oferă ambele tipuri de avort.
În contextul legislației românești, limita legală pentru avort chirurgical este de 14 săptămâni, iar pentru avort medicamentos, recomandările medicale prevăd o limită de 9 săptămâni.
Aceste constatări trag la răspundere sistemul medical românesc și subliniază necesitatea unor acțiuni urgente pentru asigurarea accesului la serviciile de avort în conformitate cu legislația și standardele medicale. Asociația Moașelor Independente solicită autorităților să ia măsuri imediate pentru remedierea acestei situații critice și pentru protejarea drepturilor reproductive ale femeilor din România.
Situația din unitățile medicale publice
- 111 din 176 de unități publice (63,06%) au răspuns că nu oferă acest serviciul medical de avort;
- 7 unități (4%) au declarat că furnizează ori avort medicamentos până la 9 săptămâni, ori avort chirurgical până la 14 săptămâni, conform ghidurilor, prospectelor și legislației;
- 26 de unități (14,77%) furnizează servicii de întrerupere a sarcinii până la limite mai mici decât cele prevăzute în recomandările din ghidurile medicale, prospecte farmaceutice și legislația națională;
- 32 de unități (18,18%) nu au răspuns la telefon.
Situația la nivel național (sistem public și privat)
- 552 din 959 de unități medicale publice și private (57,55%) au răspuns că nu fac întreruperi de sarcină;
- 66 de unități (6,88%) furnizează ori avort medicamentos până la 9 săptămâni, ori avort chirurgical până la 14 săptămâni, ori ambele tipuri;
- 142 de unități medicale (14,8%) furnizează serviciul medical de avort la cerere, dar până la vârste mici de sarcină (5 – 7 săptămâni pentru avort medicamentos sau 7 – 10 săptămâni pentru avort chirurgical), cu nerespectarea prevederilor prospectelor, ghidurilor, nu oferă informații la telefon despre termenul până la care furnizează avort medicamentos sau avort chirurgical sau au răspuns agresiv la telefon;
- 52 de unități medicale (5,42%) furnizează acces la avort medicamentos până la 8 săptămâni de sarcină sau chirurgical până la 13 săptămâni de sarcină;
- 147 de unități medicale (15,32%) nu au răspuns la telefon sau telefonul nu a fost funcțional.
Cercetarea AMI arată că majoritatea spitalelor și clinicilor nu redirecționează pacientele care cer avortul la alte unități medicale, deși acest lucru este prevăzut în Codul Deontologic al medicilor. Mai mult de jumătate dintre cele care fac asta oferă informații despre locații care nu oferă servicii de avort.
Pacientele se confruntă cu bariere, inclusiv costurile ridicate. Prețul unui avort medicamentos poate ajunge la 1.800 de lei, iar un avort chirurgical la 4.800 de lei. Avortul la cerere și cel terapeutic sunt plătite, atât în sistemul public, cât și privat. Singurele acoperite de asigurările medicale sunt avorturile în curs și îngrijirile pentru iminența de avort. Serviciile medicale pentru victimele agresiunilor sexuale sunt, de asemenea, contra cost.